पाएं अपने शहर की ताज़ा ख़बरें और फ्री ई-पेपरडाउनलोड करें
पूर्णिया में अपने मासूम बच्चों और घर को आग की चपेट में आने से बचाने के चक्कर में एक गर्भवती महिला की जान चली गई। घटना टीकापट्टी थाना क्षेत्र के गोरियर पश्चिम पंचायत के छोटी सिसवा गांव की है। गुरुवार दोपहर अचानक घर के बिजली के मीटर में शार्ट सर्किट से आग लग गई। मीटर से निकल रही आग की तेज लपटों को देख महिला को लगा कि उनका घर जल जाएगा। महिला शोर मचाते हुए दौड़ी और तार के कनेक्शन को हाथ से ही खींचने लगी। जब तक आसपास के लोग पहुंचते महिला की करंट से झुलस कर मौत हो गई। घटना के बाद इलाके में हड़कंप मच गया।
ग्रामीणों ने घटना की जानकारी टीकापट्टी पुलिस और अंचलाधिकारी को दी। मृतका की पहचान अरुण महतो की 35 वर्षीय पत्नी मानो देवी के रूप में हुई है। स्थानीय लोगों का कहना है कि महिला के पति और ससुर दोनों दिव्यांग हैं। दो दुधमुंहे बच्चों समेत पूरे परिवार की जिम्मेदारी मानो देवी के कंधे पर थी।
ग्रामीणों का कहना है कि बिजली विभाग द्वारा मीटर लगाई थी उसमें आग कैसे लगी, इसकी उच्चस्तरीय जांच होनी चाहिए। इस संबंध में अंचलाधिकारी राजेश कुमार ने बताया कि करंट लगने से महिला की मौत होने की सूचना मिली है। मीटर में आग कैसे लगी, इस बात की जांच करवाई जा रही है। ग्रामीणों से मामले की जानकारी ली जा रही है। बिजली विभाग को घटना की जानकारी दे गई है। पीड़ित परिवार को जल्द से जल्द से उचित मुआवजा प्रदान किया जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn